钦定古今图书集成/理学汇编/学行典/第101卷 > 朱子大全集五 > 《别纸》
## 钦定古今图书集成/理学汇编/学行典/第101卷 > 朱子大全集五 > 《别纸》

“称侄固未安，称‘犹子’”亦不典。按礼有“从祖”、“从父”之名，
则亦当有“从子”、“从孙”之目矣。以此为称，似稍稳当。虑
偶及此，因以求教，非敢复议改先生之文也。《与富公
及谢帅书》全篇反复，无非义理；卒章之言，止是直言
义理之效，感应之常。如《易》六十四卦，无非言吉凶祸
福；《书》四十八篇，无非言灾祥成败；《诗》之雅颂，极陈福
禄寿考之盛，以歆动其君，而若戒之者尤为不少。孟
子最不言利，然《对梁王》亦曰：“未有仁义而遗后其君
亲者。”《答宋牼》亦曰：“然而不王者，未之有也。”此岂以利
害动之哉？但人自以私心计之，便以为利，故不肖者
即起贪欲之心，贤者则有嫌避之意。所趣虽殊，然其
处心之私则一也。若夫圣贤以大公至正之心，出大
公至正之言，原始要终，莫非至理，又何嫌疑之可避
哉？若使先生全篇主意专用此说，则诚害理矣。《春秋
序》两处，观其语脉文势，似熹所据之本为是。“先天”二
字，卷中论之已详，莫无害于理否？理既无害，文意又
协，何为而不可从也？圣人之用下著“心”字，语意方足，
尤见亲切主宰处。下文所谓“得其意”者是也。不能窥
其用心，则其用岂《易》言哉？故得其意，然后能法其用，
《语序》然也。其精微曲拆，盖有不苟然者矣。若谓用心
非所以言圣人，则《孟子易传》中言圣人之用心者多
矣。盖人之用处，无不是心，自圣人至于下愚，一也。但
所以用之者，有精粗、邪正之不同，故有圣贤下愚之
别，不可谓圣人全不用心，又不可谓圣人无心可用，
但其用也妙，异乎常人之用耳。然又须知“即心即用”，
非有是心，而又有用之者也。